** **

|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ  YΠΟΥΡΓΕΙΟ ΕΡΓΑΣΙΑΣ, ΚΟΙΝΩΝΙΚΗΣ  ΑΣΦΑΛΙΣΗΣ & ΚΟΙΝΩΝΙΚΗΣ ΑΛΛΗΛΕΓΓΥΗΣ  ΣΥΝΔΕΣΜΟΣ ΚΟΙΝΩΝΙΚΩΝ ΛΕΙΤΟΥΡΓΩΝ ΕΛΛΑΔΟΣ ΝΠΔΔ  Γ΄ ΣΕΠΤΕΜΒΡΙΟΥ 19, 104 32 ΑΘΗΝΑ  Τηλ/φαξ: 210-8834818 ,210 -8827017 | Αθήνα 09/01/2019  ΑΠ: 01 |

Προς: Πρόεδρο Κοινοβουλευτικής Επιτροπής για την Αναθεώρηση του Συντάγματος, κο. Νικόλαο Παρασκευόπουλo

Θέμα: «Πρόταση Συνδέσμου Κοινωνικών Λειτουργών Ελλάδος ΝΠΔΔ για τη συνταγματική κατοχύρωση του δικαιώματος για κοινωνική πρόνοια και υπηρεσίες κοινωνικής φροντίδας»

Αξιότιμε κ. Πρόεδρε,

Ο Σύνδεσμος Κοινωνικών Λειτουργών Ελλάδας (Σ.Κ.Λ.Ε.) είναι **Νομικό Πρόσωπο Δημοσίου Δικαίου** {**Ν. 4387/2016}** και εκπροσωπεί επιστημονικά και επαγγελματικά τους κοινωνικούς λειτουργούς όλης της χώρας. Οι Κοινωνικοί Λειτουργοί βρίσκονται στην πρώτη γραμμή δράσης για την παροχή κοινωνικών υπηρεσιών, σύμφωνα με τις αρχές του σεβασμού, της ανθρώπινης αξιοπρέπειας, της ισότητας, της δικαιοσύνης, της ισοτιμίας και της κοινωνικής αλληλεγγύης.

Οι αρχές της επιστήμης της Κοινωνικής Εργασίας και η άσκηση του επαγγέλματος του κοινωνικού λειτουργού περιγράφονται στα **Π.Δ. 50/1989** και **23/1992.**

Απευθυνόμαστε σε εσάς σχετικά με την ανάγκη προσθήκης στην υπό επεξεργασία Αναθεώρηση του Συντάγματος διάταξης σχετικά με την κατοχύρωση των υπηρεσιών κοινωνικής φροντίδας.

Όπως γνωρίζετε, το Σύνταγμα του 1975, εισάγοντας μία ανθρωποκεντρική και κοινωνική αντίληψη του δικαίου και του κράτους, περιέχει μια σειρά διατάξεων κοινωνικού περιεχομένου, οι οποίες όμως βρίσκονται διάσπαρτες στο συνταγματικό κείμενο και όχι σε ένα συγκεκριμένο τμήμα του. γεγονός που υποδηλώνει ανεπαρκή επεξεργασία των κοινωνικών δικαιωμάτων.

Η συνταγματική αναθεώρηση (Σύνταγμα 1975/86/2001) κατοχύρωσε ρητά την αρχή του κοινωνικού κράτους επικυρώνοντας τη δέσμευση του σύγχρονου ελληνικού κράτους για όσο το δυνατόν μεγαλύτερη ενίσχυση του επιπέδου κοινωνικοοικονομικής ευημερίας και προώθησης της κοινωνικής δικαιοσύνης.

Δεν αποτυπώνεται με σαφήνεια όμως ως Συνταγματικό δικαίωμα η υποχρέωση της Πολιτείας για την παροχή υπηρεσιών κοινωνικής φροντίδας και το γενικότερο δικαίωμα για κοινωνική πρόνοια.

Αντίθετα, ο πυρήνας του θεσμού προκύπτει από ένα σύνολο συνταγματικών ρυθμίσεων στις οποίες δεν γίνεται σαφής αναφορά στις υπηρεσίες κοινωνικής φροντίδας.

Με δεδομένα τα παραπάνω στη σημερινή συγκυρία προκύπτει σαφής η ανάγκη συμπλήρωσης του ισχύοντος Συντάγματος με τη σαφή συνταγματική πρόβλεψη των υπηρεσιών κοινωνικής φροντίδας με διάταξη ως ακολούθως:

**«Το Κράτος λαμβάνει ειδική μέριμνα για την παροχή υπηρεσιών κοινωνικής φροντίδας που περιλαμβάνουν οικονομική ενίσχυση, κοινωνικές υπηρεσίες, πρόσβαση σε αγαθά και υπηρεσίες. *Η προώθηση της κοινωνικής αλλαγής και ανάπτυξης, η προστασία της κοινωνικής συνοχής, και η ατομική ενδυνάμωση αποτελούν υποχρέωση του κράτους».***

Παραμένουμε στη διάθεση σας για κάθε περαιτέρω διασαφήνιση και συνεργασία.

**Για το Διοικητικό Συμβούλιο**



Κοινοποίηση:

1. Μέλη Κοινοβουλευτικής Επιτροπής για την Αναθεώρηση του Συντάγματος
2. Γραμματεία Κοινοβουλευτικής Επιτροπής για την Αναθεώρηση του Συντάγματος